આસારામની સ્ટાઇલ અંડરવર્લ્ડ માફિયાને પણ શરમાવે તેવી હતી. હિંસક ફિલ્મોની સ્ક્રિપ્ટનો પણ પનો ટૂંકો પડે એવી ખતરનાક રીતે આસારામ સાક્ષીઓનું કાસળ કાઢી નાખતો હતો. ૨૮ ફેબ્રુઆરી, ૨૦૧૪ના રોજ આસારામ અને વડ એવા ટેટા જેવા તેમના પરાક્રમી પુત્ર નારાયણ સાંઈ વિરુદ્ધ બળાત્કારનો કેસ કરનારી સુરતની બે બહેનો પૈકી એકના પતિ ઉપર સુરતમાં જીવલેણ હુમલો થયો. ૧૫ દિવસમાં જ રાકેશ પટેલ નામના આસારામના વીડિયોગ્રાફર ઉપર હુમલો થયો. બીજા હુમલાના થોડા જ દિવસો બાદ દિનેશ ભગનાણી નામના ત્રીજા સાક્ષી ઉપર સુરતની કાપડ બજારમાં એસિડ ફેંકાયો. જીવલેણ હુમલા છતાં આ ત્રણેય સાક્ષીઓ બચી ગયા, પરંતુ ત્યાર બાદ ૨૩ મે, ૨૦૧૪ના રોજ આસારામના અંગત સચિવ તરીકે કામ કરી ચૂકેલા અમૃત પ્રજાપતિ ઉપર હુમલો થયો. પોઇન્ટ બ્લેન્ક રેન્જથી સીધી ગરદન પર ગોળી મારીને પ્રજાપતિને મોતને ઘાટ ઉતારી દેવાયા. જાન્યુઆરી ૨૦૧૫માં આગળના સાક્ષી અખિલ ગુપ્તાની મુજફરનગરમાં ગોળી મારીને હત્યા કરવામાં આવી. એના એક મહિના પછી આસારામના સચિવ તરીકે કામ કરી ચૂકેલા રાહુલ સચાને જોધપુર કોર્ટમાં જુબાની આપી કે તરત અદાલત પરિસરમાં જ જીવલેણ હુમલો થયો. રાહુલ એ હુમલામાં તો બચી ગયો, પણ ૨૫ નવેમ્બર, ૨૦૧૫થી આજપર્યંત લાપતા છે. આ મામલે આઠમો હુમલો ૧૩ મે, ૨૦૧૫ના રોજ પાણિપતમાં સાક્ષી મહેન્દ્ર ચાવલા ઉપર થયો. મહેન્દ્ર હુમલામાં માંડ બચ્યા, પણ વિકલાંગતા કાયમની રહી ગઈ. આ હુમલાના ત્રણ મહિનામાં જોધપુર કેસના સાક્ષી ૩૫ વર્ષના કૃપાલ સિંહની ગોળી મારીને હત્યા કરી નાખવામાં આવી. આસારામને ઝભ્ભે કરનાર આઇપીએસ અજય પાલ લાંબાને અત્યાર સુધીમાં ૧૬૦૦ પત્રો મળ્યા જેમાં લાંચની ઑફરથી લઈને જાનથી મારી નાખવાની ધમકી આપવામાં આવી હતી. જે બળાત્કાર કેસમાં આસારામને આજીવન કારાવાસની કેદ પડી તે યુપીની શાહજહાંપુર પીડિતાનો અભ્યાસ બંધ થઈ ગયો.